༧གོང་ས་མཆོག་གིས་གཞོན་སྐྱེས་ཚོས་དུས་ཚོད་དང་འགྲོ་སོང་ཆེན་པོ་བཏང་སྟེ་གདོང་ལ་བྱུག་རྫས་བསྐུས་ནས་ལྟ་བཟོ་དོད་པོ་བཟོ་བཞིན་ཡོད་ནའང་ཁོང་ཁྲོ་སྐྱེས་པ་ཡིན་ན་བཞིན་མདངས་དེ་སྙིང་རྗེ་མོ་མཐོང་གི་མེད་སྐོར་གསུངས།ཁ་སང་སི་ཝེ་ཌན་གྱི་ཉམ་ཐག་རོགས་སྐྱོར་ཚོགས་པ་ཨ་ཡེ་ཨེམ་བཙུགས་ནས་ལོ་ངོ་༨༠འཁོར་བ་དང་།དེ་བཞིན་ཚོགས་པ་དེས་བོད་མིར་མཉམ་འབྲེལ་བྱས་ནས་ལོ་༥༠འཁོར་བའི་མཛད་སྒོ་དང་འབྲེལ་བའི་གསར་འགོད་གསལ་བསྒྲགས་ཐོག༧གོང་ས་རྒྱལ་བ་རིན་པོ་ཆེ་མཆོག་གིས་ཨ་ཡེ་ཨེམ་ཚོགས་པ་དང་ང་ཚོའི་ཐོག་མའི་འབྲེལ་བ་དེ་ཆབ་སྲིད་དང་དངུལ་ལ་འབྲེལ་ནས་བྱུང་བ་ཞིག་མིན་པར།ང་ཚོའི་འབྲེལ་བ་དེ་འགྲོ་བ་མི་ཞིག་དཀའ་ངལ་ནང་ལྷུང་ཡོད་སྐབས་གཞན་དེ་ཚོ་རོགས་རམ་བྱེད་པར་ཡོང་བ་ནས་མགོ་བརྩམས་པ་དང་།ཚན་རིག་པ་ཚོས་རྩ་བའི་མིའི་རང་བཞིན་ནི་སྙིང་རྗེ་དང་ལྡན་པ་ཞིག་ཡིན་པ་བཤད་པ་བཞིན།ཨ་ཡེ་ཨེམ་ཚོགས་པས་བྱམས་སྙིང་རྗེ་དངོས་སུ་ལག་བསྟར་བྱས་པ་རེད།བོད་མི་ཚོ་བཙན་བྱོལ་ལ་འབྱོར་ནས་གནམ་མ་གཏོགས་ངོ་མི་ཤེས་པའི་སྐབས་སུ་གང་ཟག་སྒེར་བ་དང་ཚོགས་སྡེ་མང་པོས་བོད་མིར་རོགས་རམ་གནང་འདོད་བྱུང་ཡོད་པ་བཞིན།ཨ་ཡེ་ཨེམ་ཚོགས་པ་དེའི་གྲས་ཀྱི་གཅིག་ཡིན་སྐོར་གསུངས་ཏེ་བསྔགས་བརྗོད་གནང་ཡོད་འདུག